Laat sy liefde jou lei: "Ek kan nie bid nie!" - www.bybelkennis.co.za
Laat sy liefde jou lei: "Ek kan nie bid nie!" – Milanie Vosloo
Die Gees van God help ons ook nog boonop met ons onbeholpenheid. Ons weet immers nie mooi wat en hoe ons moet bid nie. Maar die Gees self neem ons gebedsbehoeftes voor God op met versugting wat nie in menslike taal verwoord kan word nie. Romeine 8:26
Daar's tye wat ons eenvoudig nie kan bid nie. Dis asof daar 'n groot muur tussen ons en God is en ons wil uitroep: "Here, ek kan nie met U praat nie! Woorde wil nie vorm uit my seer nie. My gedagtes spring soos popcorn in 'n mikro rond. Miskien … wíl ek nie bid nie? … O Gees, bid asseblief vir my …"*
Die oomblik as jy so jou afhanklikheid verklaar, kan jy weet: Dié God wat die dieptes van elke hart deurgrond, weet wat die Gees in die oog het – dat Hy in harmonie met God se wil vir die gelowiges intree. (Rom 8:27) Hoor jy dit? En besef jy dat die liefdevolle Gees van God jou hart verstaan en dat Hy in sulke tye vir jou bid? Jy hoef dus nooit te wanhoop wanneer jy nie kan bid nie. Jy kan in sulke tye maar net stil word in die teenwoordigheid van God, jou gedagtes vrylik laat vloei en toelaat dat die Gees jou gedagtes vir jou vorm.
God vereis nie die regte woorde, perfekte gebede en immergehoorsaamheid voordat Hy ons met sy teenwoordigheid bederf nie. Hy vra net 'n nederige en opregte hart.